Pass eqreb għall-bini ta' żewġ fly-overs fil-Kappara hekk kif id-Dipartiment tal-Kuntratti għadu kif ħareġ sejħa għall-offerti. Din is-sejħa kienet ippjanata li toħroġ f' Ottubru li għadda. Kien f'Awwissu tal-2013 li unanimament il-MEPA approvat il-permessi meħtieġa biex fuq ir-rawndebawt magħrufa bħala 'tal-gass', Transport Malta tibni flyover. Dawn il- fly-overs għandhom l-għan li jnaqqsu l-konġestjoni tat-traffiku fl-inħawi. Il-permessi jkopru wkoll li titwessa' Triq Reġjonali, biex parti kbira mit-traffiku jgħaddi mill- fly-over u jingħaqad ma' dak li jkun tiela' lejn il-Kappara. Se jsiru wkoll sound barriers biex jonqsu l-ħsejjes li jagħmlu l-karozzi. Minkejja għal ħafna dawn il- fly-overs eventwalment se jkunu jfissru inqas stress u tensjoni waqt li jkunu qed isuqu, uħud mir-residenti semmgħu l-vuċi tagħhom kontra dan il-proġett. Ma' Newsbook.com.mt, xi residenti qalu li jinsabu xettiċi jekk il-proġett jilħaqx l-għanijiet tiegħu. Fost l-oħrajn issemma kif qabel l-elezzjoni ġenerali tal-2013, xi residenti ffirmaw petizzjoni kontra l- fly-over. F'Mejju tas-sena li għaddiet, il-Ministru għat-Trasport Joe Mizzi kien qal li l-proġett tal- junction tal-Kappara se jsir b'investiment ta' €25 miljun u li x-xogħol kellu jibda f'Ġunju 2014. Ix-xogħol fuq il-proġett għandu jieħu madwar sena u nofs.